text: Moult apartement s'arréerent 
   Cil qui par raison tenu erent 
   D'aler ces tabliaus lancier. 
   De la vile, sans detriier, 
   S'en issirent de grant randon 
   Roi, duc, conte, prince, baron, 
   Et chevalier et damoisel. 
   Maint cheval corant et isnel 
   Peüssiez veöir eslaissier, 
   Et mainte gent qui bien aidier 
   Se sorent dou cheval mener 
   Pour faire lancier et torner 
   Ou pour faire grans saus pourprendre. 
   N'en estoient pas à aprendre. 
   Assez de ceaus en i avoit. 
   Chascuns durement se penoit 
   De lui maintenir telement 
   Que on en parlast bonement ; 
   Car cil qui au tablel lançoient 
   Là endroit regardé estoient 
   En pluseurs lieus de pluseurs gens. 
   Moult est li jeus apers et gens. 
  